Соні

**«Соні»** — прамысловы холдынг Японіі, заснаваны ў траўні 1946 году ў якасьці «Такійскага заводу сродкаў сувязі».

На 31 сакавіка 2022 году вартасьць паёў «Соні» складала 880,4 млрд енаў. Іншаземцам належала 58,6 % паёў, банкам Японіі — 26,3 %, грамадзянам Японіі — 10,6 %. На 1488 прадпрыемствах холдынгу працавала 108 900 чалавек, зь якіх звыш паловы ў Японіі, а рэшта ў іншых краінах Азіі, ЗША і Эўропе. У 2021 годзе выручка склала 9,921 трлн енаў, зь якіх больш як па чвэрці прыпала на ЗША і Японію, а рэшта на Эўропу і іншыя краіны Азіі. Пры гэтым па больш як чвэрці продажаў прынесьлі відэагульні і гульнявыя прыстаўкі да іх, а таксама такая побытавая электроніка, як тэлевізар, відэакамэра і фотаапарат. Рэшту продажаў склалі фільмы, музыка і маніторы. Заводы электронікі працавалі ў Аўстраліі і Вялікабрытані, ЗША і Новай Зэляндыі, а таксама ў 9 краінах Азіі: Віетнаме, Інданэзіі, Індыі, Кітаі, Малайзіі, Сынгапуры, Тайляндзе, Філіпінах і Японіі.

## Мінуўшчына
7 жніўня 1946 году былы інжынэр «Японскіх вымяральных прыбораў» Масару Ібука заснаваў «Такійскі завод сродкаў сувязі» з удзелам 20 іншых інжынэраў, зь якімі папярэдне ўтварыў Такійскі навукова-дасьледчы інстытут сувязі. Першапачатковы капітал прадпрыемства налічваў 190 000 енаў. Сузаснавальнікам выступіў былы афіцэр японскага флёту Акіё Морыта. Прадпрыемства пачало сваю дзейнасьць у акрузе Ніхонбасі ўнутры мясцовага ўнівэрмага сеткі «Шырокія». У 1950 годзе пачалі продажы першага ў Японіі магнітафона. У 1955 годзе пачалі вырабляць першы ў Японіі транзыстарны радыёпрымач «ТР-55». У 1958 годзе прадпрыемства перайменавалі ў «Соні». 15 лютага 1960 году заснавалі даччынае прадпрыемства «Амэрыканская карпарацыя Соні» (Новы Ёрк). У 1960 годзе выпусьцілі перанасны транзыстарны тэлевізар «ТВ8-301». У 1962-м выпусьцілі тэлевізар «ТВ5-303». У 1965 годзе вырабілі 1-ы ў сьвеце хатні відэамагнітафон «СВ-2000» з адкрытай катушкай. У 1966 годзе ў такійскай ваколіцы Гіндза адчынілі будынак «Соні» на скрыжаваньні з мастом Сукія.

У 1968-м распачалі вытворчасьць каляровага тэлевізара «Трынітрон» мадэлі «КВ-1310». У 1973 годзе за распрацоўку гэтага каляровага тэлевізара «Соні» атрымала амэрыканскую прэмію «Эмі» за тэхналёгію ад Нацыянальнай акадэміі тэлевізійных мастацтваў і навук (Новы Ёрк). У сакавіку 1968 году ў Токіё заснавалі сумеснае прадпрыемства гуказапісу з «Калюмбійскай вяшчальнай сыстэмай» (Новы Ёрк) пад назвай «Запісы КВС-Соні». У 1991 годзе тое прадпрыемства перайменавалі ў «Музычныя забавы Соні». У 1970 годзе «Соні» стала 1-м прадпрыемствам Японіі, якое расьмясьціла свае паі на Нью-Ёрскай фондавай біржы (ЗША). 10 траўня 1975 году выпусьцілі хатні відэамагнітафон «Бэтамакс» мадэлі «СЛ-6300». У 1976 годзе асвоілі вытворчасьць відэамагнітафонаў «Уматык» сэрыі «БВ» для вяшчаньня. 1 ліпеня 1979 году запусьцілі вытворчасьць перанасных стэрэакасэтных магнітафонаў «Ўокман» мадэлі «ТПС-Л2». У жніўні 1979 году «Соні» і «Прадбачлівая страхавая кампанія Амэрыкі» (штат Нью-Джэрзі, ЗША) заснавалі ў Токіё ТАА «Прадбачлівае страхаваньне жыцьця Соні». У красавіку 1991 годзе гэтае прадпрыемства перайменавалі ў «Страхаваньне жыцьця Соні». У 1980 годзе распрацавалі фотаматрыцу «ПЗС». У 1982-м стварылі 1-ы ў сьвеце прайгравальнік кампакт-дыскаў «КДП-101». 7 жніўня 1982 году выпусьцілі паўцалевы відэамагнітафон «Бэтакам» мадэлі «БВЎ-1» з убудаванай камэрай для прафэсійнага вяшчаньня. У 1984 годзе выпусьцілі 1-ы ў сьвеце перанасны прайгравальнік кампакт-дыскаў «Д-50». У 1985 годзе запусьцілі вытворчасьць відэакамэраў «ПЗС-В8» з 8-мілімэтровым відэафарматам.

У 1988 годзе ў ЗША набылі «Запісы КВС», якія ў 1991 годзе перайменавалі ў «Музычныя забавы Соні». У 1989-м выпусьцілі перанасную відэакамэру «Хэндыкам» мадэлі «ПЗС-ТР55» з 8-мілімэтровым відэафарматам. 28 верасьня 1989 году ў ЗША набылі «Калюмбійскія кіназабавы», якія ў 1991 годзе перайменавалі ў «Фільмы Соні». У лістападзе 1992 году выпусьцілі 4 мадэлі лічбавых прайгравальнікаў «Мінідыск» тыпу «МЗ-1». 3 сьнежня 1994 году «Кампутарныя забавы Соні» пачалі продажы хатніх гульнявых прыставак «Плэйстэйшн» у Японіі. У студзені 1996 годзе «Сетка зносін Соні» запусьціла паслугу доступу да Сеціва «Со-нэт». У 1996 годзе выпусьцілі лічбавы фотаапарат «Кібэршот» мадэлі «ЛФА-Ф1». У ЗША пачалі прадаваць пэрсанальны кампутар «Ваё» мадэлі «ПКВ-90/70». 1 верасьня 1997 году ў Ганконскім мэтрапалітэне (Кітай) ўпершыню ў сьвеце ўвялі бескантактныя смарт-карткі «Васьміног» тыпу «Фэліка». У 1998 годзе заснавалі «Страхавое плянаваньне Соні», якое ў 1999-м перайменавалі ў «Страхаваньне Соні». 11 траўня 1999 году выпусьцілі забаўляльнага робата «Аібо» мадэлі «ЕРС-110». У 2000-м асвоілі вытворчасьць відэакамэры высокага разрозьненьня «Сінеальта» мадэлі «ХДЎ-Ф900». 11 чэрвеня 2001 году стварылі банк «Соні». 1 кастрычніка 2001 году ў Токіё заснавалі «Мабільную сувязь Соні-Эрыксан», якую па поўным выкупе ў лютым 2012 году перайменавалі ў «Мабільнуя сувязь Соні». У 2003-м стварылі 1-ы ў сьвеце запісвальнік кружэлак сінім промнем «БДЗ-С77».

1 красавіка 2004 году заснавалі «Фінансавы холдынг Соні», які ў 2007 годзе разьмясьціў паі на Такійскай фондавай біржы. Улетку 2005 году пачалі вытворчасьць тэлевізараў высокай выразнасьці «Бравія». У 2006-м выпусьцілі лічбавы люстраны фотаапарат «Альфа 100» са зьменным аб'ектывам. У лютым 2009 году стварылі відэакамэру «Хэндыкам» з першай у сьвеце КМАП-фотаматрыцай з заднім падсьвятленьнем. У лістападзе 2011 году набылі музычнае выдавецтва «Электра-музычнай прамысловасьці» (Ангельшчына). 9 лютага 2013 году выпусьцілі тонкі смартфон «Эксперыя З» з экранам у высокім разрозьненьні. 16 красавіка 2013 году ўтварылі «Мэдычныя рашэньні Соні-Алімпус». На 31 сакавіка 2022 году «Соні» мела сродкі на 30,480 трлн енаў, зь якіх 76 % (23,283 трлн енаў) прыпадала на абавязкі.

## Крыніцы

## Вонкавыя спасылкі
* 

Катэгорыя:Соні
Катэгорыя:Японскія вытворцы праграмнага забесьпячэньня
Катэгорыя:Вытворцы фататэхнікі
Катэгорыя:Вытворцы электронікі
Катэгорыя:Транснацыянальныя карпарацыі ў Японіі
Катэгорыя:Японскія гандлёвыя маркі
Катэгорыя:Абарончыя кампаніі
Катэгорыя:Канглямэратныя кампаніі
Катэгорыя:Такійскія кампаніі
Катэгорыя:Кампаніі, акцыямі якіх гандлююць на Такійскай фондавай біржы
Катэгорыя:Арганізацыі, заснаваныя ў 1946 годзе
Катэгорыя:Кампаніі, акцыямі якіх гандлююць на Нью-Ёрскай біржы
Катэгорыя:Гісторыя радыё